SKRIFTLIG FORESPØRGSEL E-3131/00

af Laura González Álvarez (GUE/NGL) til Kommissionen

(6. oktober 2000)

Om: Kommissionens beslutning om at standse programmet Rejs dig op og gå

Kommissionen har standset finansieringen af programmet Rejs dig op og gå, der har som sigte at give lamme førligheden tilbage. Kommissionen mener, at projektet er overgået til den kommercielle fase, og at det derfor ikke længere har den karakter af grundforskning, som er nødvendig for at modtage støtte af EU-midler. Ifølge Kommissionen er øjeblikket kommet til, at medlemsstaternes offentlige sundhedssystemer og den private sektor tager over. Men for de fleste patienter er det umuligt at betale de udgifter, der er forbundet med hver enkelt operation.

Programmets resultater har været meget positive, og det har vakt store forventninger hos mennesker, som har mistet førligheden helt, eller som sidder i kørestol. Over 300 patienter er stadig optaget på en venteliste til projektet efter at være blevet udvalgt til operation i tillid til, at de vil kunne genvinde førligheden.

En række patientorganisationer, herunder den spanske landsorganisation for handicappede, har anmodet Kommissionen om ikke at standse finansieringen af programmet.

Kan Kommissionen ændre sin beslutning og fortsætte finansieringen af programmet i fire år endnu?

Hvilke løsninger kan Kommissionen foreslå de over 300 patienter, der er optaget på ventelisten?

Hvilke initiativer har Kommissionen taget eller agter den at tage for at støtte, at projektet videreføres af de offentlige sundhedssystemer og den private sektor i medlemsstaterne?

Påtænker Kommissionen at fremme en ny forskningsmetode, som er baseret på marvtransplantation og -regeneration? Hvad er de vigtigste elementer i dette nye program?

Samlet svar afgivet på Kommissionens vegne af Philippe Busquin på skriftlige forespørgsler E-3130/00 og E-3131/00

(15. november 2000)

Kontrakten om samfinansiering af projektet Stand Up And Walk(1) blev indgået for en treårsperiode med start den 1. juli 1996. Det havde til formål at udvikle et program for delvis genopbygning af bevægelsesapparatet hos nogle paraplegiramte patienter, og det bestod bl.a. af at implantere seks nervestimulatorer i seks patienter i seks medlemsstater. Dette unikke projekt, der er en pioner for europæiske demonstrationsprojekter inden for lægevidenskabelig forskning, og som vedrører et så følsomt og vigtigt emne, er blevet gennemført på bemærkelsesværdig vis af professer Rabischong og hans medarbejdere. På intet tidspunkt er den finansielle støtte, fastsat til 1,5 mio, blevet frataget projektet. Kommissionen har hverken afbrudt eller suspenderet kontrakten. Projektet blev forsinket, og konsortiet bad Kommissionen om, og opnåede, to forlængelser på hver tre måneder af projektets varighed, der normalt skulle være sluttet den 30. juni 2000.

For at få ny fællesskabsfinansiering skal konsortiet, som alle andre forskerpartnerskaber, svare på en indkaldelse af forslag, der offentliggøres af Kommissionen i De Europæiske Fællesskabers Tidende i forbindelse med det femte rammeprogram for forskning og teknologisk udvikling (RPFTU)(2). Projektforslagene udvælges af Kommissionen, efter at de er blevet evalueret af et udvalg af uafhængige eksperter i henhold til kriterier og procedurer, der er fastsat og offentliggjort på forhånd.

Implantation hos 300 patienter, som det ærede medlem nævner, har aldrig været fastsat i kontrakten mellem konsortiet og Kommissionen. Projektet vedrørte seks patienter og valget af to implantationer kommer fra projektets promotorer og ikke fra Kommissionen.

Kommissionens rolle er, som for alle andre demonstrationsprojekter, at gøre det muligt for disse promotorer at validere teknologien over for det størst mulige publikum, hvilket forekommer at være tilfældet her, for at fremme overførslen heraf til anvendelse i praksis, derved at de selv indgår dialog med de forskellige offentlige og private organer med ansvaret for deres indførelse (forskriftsudstedende myndigheder, ministerier, industrivirksomheder). Ud over den tildelte støtte har Kommissionen i øvrigt i omfattende grad bidraget til bred formidling og omtale af projektet (publikationer, posters på adskillige messer o.lign., pressekonference den 20. marts 2000 afholdt af kommissæren med ansvar for forskning). Kommissionens rolle er imidlertid ikke at træde i stedet for projektpromotorerne hvad angår overførsel, udbredelse og udnyttelse af deres teknologi. Så meget desto mindre nu, hvor implantationen har vist sig kommerciel levedygtig. Følgelig ville videre støtte til promotorerne ligge uden for rammerne af førmarkedsføringsfasen, som er pålagte af aftalerne i Verdenshandelsorganisationen (WTO).

Med hensyn til de muligheder, der i øjeblikket tilbydes gennem det femte FTU-rammeprogram, er programmet forbedring af livskvalitet og forvaltning af de levende ressourcer åbent for forslag vedrørende handikap og behandlingsstrategier herfor inden for rammerne af nøgleaktionerne: Cellefabrikken (især afsnit 3.1 i arbejdsprogrammet), Befolkningens stigende gennemsnitsalder og handicapspørgsmål (især afsnit 6.4), og forskning af generisk karakter vedrørende handikappede og neurovidenskaber. I programmet Et brugervenligt informationssamfund er et afsnit af nøgleaktionen Systemer og tjenester for borgerne helliget de personer, der har særlige behov, herunder handikappede og ældre. I betragtning af de igangværende drøftelser af det sjette FTU-rammeprogram ville det i øjeblikket være for tidligt at meddele, hvilke nærmere forhold, der vil gøre det muligt for Fællesskabet at støtte forskning og teknologisk udvikling på det nævnte område. Parlamentet vil på grund af sin rolle i proceduren for fælles beslutningstagning klart spille en rolle i de forberedelser, der vil afgøre det.

(1) med referencen BMH4-CT961501.

(2) Næste offentliggørelse er fastsat til den 15. november 2000.